Príloha č. 3 k pokynu
generálneho prokurátora
Slovenskej republiky
por. č. 11/2023

Výpožičný poriadok študovne

Knižničné dokumenty fondu študovne sa vypožičiavajú zamestnancom prokuratúry  do príručnej výpožičky, absenčnej výpožičky a  prezenčnej výpožičky (čl. 7 ods.1).

A. Príručná výpožička

1.	Do príručnej výpožičky môže byť vypožičaný knižničný dokument štátnym zamestnancom, zamestnancom vykonávajúcim práce vo verejnom záujme s lehotou výpožičky v rozsahu potrebnom pre výkon ich služobných povinností a pracovných povinností, ak to umožňuje stav fondu študovne.

2.	Prevzatie knižničného dokumentu fondu študovne do príručnej výpožičky potvrdí zamestnanec prokuratúry podpísaním výpožičného lístka, ktorý sa zakladá v študovni.

B. Absenčná výpožička

1.	Absenčná výpožička je vypožičanie knižničného dokumentu na 14 dní, ktorého prevzatie do absenčnej výpožičky potvrdí zamestnanec prokuratúry podpisom.

2.	Lehotu výpožičky možno predĺžiť raz, a to najviac o 30 dní, ak o vypožičanie nepožiadal iný zamestnanec prokuratúry. 

3.	V prípade, ak o vypožičanie knižničného dokumentu, ktorý je jediným exemplárom, požiada iný zamestnanec prokuratúry, je povinný zamestnanec prokuratúry, ktorý ho má v momentálnej dispozícii, vrátiť do študovne v lehote do 24 hodín po tom, čo bol k jeho vráteniu vyzvaný zamestnancom študovne.

4.	Zamestnanec prokuratúry vráti knižničný dokument do študovne najneskôr v posledný deň lehoty výpožičky. 

5.	Ak tento zamestnanec prokuratúry nevráti knižničný dokument včas, zamestnanec študovne ho upozorní na uplynutie lehoty výpožičky. 

6.	Ak zamestnanec prokuratúry vypožičaný knižničný dokument nevráti ani po upozornení, zamestnanec študovne zašle upomienku (e-mailom) s určenou lehotou vrátenia knižničného dokumentu najneskôr do 10 dní od doručenia upomienky. Upomienku zamestnanec študovne zašle na vedomie vedúcemu organizačnej zložky v riadiacej pôsobnosti, kde je tento zamestnanec prokuratúry zaradený.

C. Prezenčná výpožička 

Pri prezenčnej výpožičke zamestnanec prokuratúry študuje knižničný dokument v priestoroch študovne.

D. Výpožičné pravidlá 

Zamestnanec prokuratúry sa riadi týmito pravidlami:

1.	Zamestnanec prokuratúry používa knižničný dokument šetrným spôsobom a chráni ho pred stratou, poškodením, zničením a využíva ho výlučne na študijné účely. 

2.	Zamestnanec prokuratúry nemôže knižničný dokument ďalej zapožičať. 

3.	Pri preberaní knižničného dokumentu do výpožičky zamestnanec prokuratúry skontroluje  jeho stav  a upozorní zamestnanca študovne na prípadné zistené poškodenia. 

4.	Zamestnanec prokuratúry vráti vypožičaný knižničný dokument v takom stave, v akom ho prevzal do výpožičky.

5.	Zamestnanec prokuratúry bezodkladne oznámi stratu a poškodenie vypožičaného knižničného dokumentu zamestnancovi študovne.

6.	Ak zamestnanec prokuratúry knižničný dokument stratí alebo poškodí, nahradí ho rovnakým knižničným dokumentom toho istého alebo iného vydania, alebo podobným knižničným dokumentom. V prípade, ak toto nie je možné, na vlastné náklady vyhotoví kópiu vypožičaného knižničného dokumentu.   

7.	Zamestnanec prokuratúry pred zánikom služobného pomeru alebo pracovnoprávneho pomeru, pred preložením na inú prokuratúru, pred dočasným  pridelením na inú prokuratúru alebo inú inštitúciu, vráti do  študovne vypožičaný knižničný dokument, inak poskytne náhradu podľa bodu 6. Vypožičanie knižničných dokumentov z fondu študovne je záväzkovým právnym vzťahom.